তাই একতরফা দশম জাতীয় সংসদ নির্বাচন নিয়ে সাধারণ মানুষের তেমন কোনো আগ্রহ নেই৷ ধানমন্ডির ক্ষুদ্র ব্যবসায়ী আলি হোসেনের কাছে জানতে চাই, তিনি ভোট দেবেন কিনা৷ এক গাল হেসে বললেন, ‘‘ইচ্ছা ছিল, কিন্তু সুযোগ নেই৷'' কারণ এখানে আওয়ামী লীগের প্রার্থী বিনা প্রতিদ্বন্দ্বিতায় নির্বাচিত হয়েছেন৷ আর এই এলাকার আওয়ামী লীগের ওয়ার্ড পর্যায়ের একজন নেতা আব্দুস সোবহান এখন যেন বেকার সময় কাটাচ্ছেন৷ কয়েকদিন আগেও নির্বাচনের তোড়জোড় নিয়ে বেজায় ব্যস্ত ছিলেন৷ এখন সময় কাটান চায়ের দোকানে আড্ডা আর বিরোধী দলের আন্দোলনের গতি-প্রকৃতি নিয়ে আলোচনা করে৷ ডয়চে ভেলেকে তিনি হতাশার সুরে বলেন, বিনা প্রতিদ্বন্দ্বিতায় পাস করে যাওয়ায় নেতাকে এখন আর তেমন পাওয়া যায় না৷ আশা করেছিলেন নির্বাচনে কর্মীদের নিয়ে বেশ খরচ করবেন৷ সে আশায়ও গুড়ে বালি৷